ભારતના ઇતિહાસમાં ડોકિયું કરીએ તો વૈદિકકાળમાં પુરુષ અને મહિલાનો દરજ્જો સમાન હતો. પરંતુ સમય વીતતા વચ્ચેનો તફાવત વધતો ગયો, જેને દૂર કરવા માટે માનસિકતા બદલવી પડશે. જે એક દિવસમાં ના થઇ શકે તેની માટે ઘણો લાંબો સમય લાગે છે. માનસિકતા બદલવા માટે સૌથી અગત્યનું શિક્ષણ છે. આજે પણ એન્જિનિયરીંગમાં ૩૦ ટકા જ અને ડિપ્લોમા ૧૩ થી ૧૫ ટકા જ વિદ્યાર્થિનીઓ પ્રવેશ મેળવે છે. શાળાઓમાં વિદ્યાર્થિનીઓનો ડ્રોપ આઉટ રેશિયો આંખો ઉઘાડનારો છે. મહિલાઓમાં શિક્ષણ સ્તર ઉંચુ લાવવું એ એક ફોર્મ્યુલા છે.. કંઇક મેળવી શકવાની.’ એમ ગુજરાત સરકારના ટેક્નિકલ એજ્યુકેશનના ડાયરેક્ટર કે.કે.નિરાલાએ વલ્લભ વિદ્યાનગર સ્થિત ચારૂતર વિદ્યામંડળ સંચાલિત બિરલા વિશ્વકર્મા મહાવિદ્યાલય-બીવીએમ એન્જિનિયરીંગ કોલેજ દ્વારા ટેકક્વીપ થ્રી અને ગુજકોસ્ટના સહયોગથી વુમન ઇન સાયન્સ એન્ડ ટેક્નોલોજી: ક્રિએટીંગ સસ્ટેઇનેબલ કેરિઅર વિષય પર આયોજિત ઇન્ટરનેશનલ કોન્ફરન્સના ઉદ્દઘાટન પ્રસંગે જણાવ્યું હતું. ત્રણ દિવસ દરમ્યાન ચાલનારી કોન્ફરન્સમાં ૩૫ સેશનમાં ૨૭૫ ઉપરાંત રિસર્ચ પેપર રજૂ કરવામાં આવશે.